Mangke yen boten kalampahan, inggih boten cilaka boten punapa, inggih namung susah sakedhap, mangke inggih lajeng bingah malih, jalaran mesthi lajeng mungkret, gadhah raos: “Ya, sanajan ora jing anu, jing anu, jing anu kae, ning nek ayu.” Mangke yen pados ayu boten kalampahan, inggih mesthi mungkret malih: “Ya sanajan ora ayu kae, ning nek prawan.” Mangke yen boten kalampahan, inggih mesthi mungkret malih: “Ya sanajan randha kae, ning nek durung anak-anak.”